7 dood in botsing aan WeskusDie owerhede op die toneel in Melkbosstrand (Foto: ER24) Sewe mense is dood en tien ander beseer toe ’n vragmotor en ’n taxi Dinsdagoggend op ’n besige R27 in Melkbosstrand aan die Weskus gebots het. Russel Meiring, woordvoerder van ER24, sê nood-en-reddingsdienste het die wrakke van die vragmotor en taxi met hul aankoms op die toneel langs die pad aangetref. Die pad was in dié stadium besig en die ongelukstoneel is afgesper. Altesame sewe mense, van wie sommige in dié stadium nog in die wrak van die taxi vasgekeer was, het noodlottige beserings in die botsing opgedoen en is op die toneel dood verklaar. Tien ander het ligte tot kritieke beserings opgedoen. Meiring sê die pasiënte is almal op die toneel behandel voordat hulle na nabygeleë hospitale vervoer is vir verdere mediese behandeling. Een van die tien pasiënte het kritieke beserings opgedoen en is per lugambulans na ’n hospitaal gehaas. Die plaaslike owerhede was vanoggend op die toneel om ondersoek in te stel.